KIRJALLINEN KYSYMYS E-0676/01 esittäjä(t): Monica Frassoni (Verts/ALE) komissiolle. Rantalaiturin rakentaminen Gardaland-huvipuistoa varten (Castelnuovo di Garda, Verona, Italia).



Virallinen lehti nro 318 E , 13/11/2001 s. 0098 - 0099



KIRJALLINEN KYSYMYS E-0676/01 esittäjä(t): Monica Frassoni (Verts/ALE) komissiolle (8. maaliskuuta 2001) Aihe: Rantalaiturin rakentaminen Gardaland-huvipuistoa varten (Castelnuovo di Garda, Verona, Italia) Vastauksena kysymykseen E-2653/00(1), jossa tuotiin esiin muun muassa tarve suorittaa ympäristövaikutusten arviointi ennen laiturin rakentamista järven rantaan Ronchi di Castelnuovo del Gardassa (Verona) sijaitsevaa Gardaland-huvipuistoa varten, komissio toteaa, että rantalaiturin rakennushanke ei sisälly ympäristövaikutusten arviointia koskevien direktiivien liitteiden alakohdissa lueteltuihin hankkeisiin. Ranta-alue, jolle laituri on tarkoitus rakentaa, sisältyy kuitenkin yhteisön tärkeänä pitämään alueeseen Basso Garda IT3210018, joka suojaa järven etelänpuoleista kaislikkorantaa. Suunniteltu infrastruktuuri, jonka avulla Navigard-yhtiön alusten olisi mahdollista tulla laituriin ja tuoda vierailijoita Gardalandiin myös järven yli, ei näin ollen olisi aidosti yleishyödyllinen eivätkä hanketta ajavat viranomaiset voi vedota yleisen edun mukaisiin pakottaviin syihin. Katsooko komissio, että laiturihankkeella olisi vaikutuksia mainittuun yhteisön tärkeänä pitämään alueeseen, ottaen huomioon, että Garda-järven ranta on massaturismin seurauksena jo muutenkin huomattavasti pilaantunut? Voiko komissio huolehtia siitä, että aluetta ei myöhemmin vaaranneta myöskään muilla turisteja varten tehtävillä muutostöillä? (1) EYVL C 136 E, 8.5.2001, s. 68. Margot Wallströmin komission puolesta antama yhteinen vastaus kirjallisiin kysymyksiin E-0676/01, E-0677/01 ja E-0678/01 (11. toukokuuta 2001) Komissio vastasi arvoisan parlamentin jäsenen kirjalliseen kysymykseen E-2653/2000(1) rantalaiturin rakentamisesta Garda-järvelle Gardaland-huvipuistoa varten Ronchi di Castelnuovo del Gardassa (Verona), joka sijaitsee luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaisen yhteisön tärkeänä pitämäksi alueeksi ehdotetun Basso Gardan IT3210018 alueella. Komissio haluaisi lisäksi korostaa seuraavaa. Direktiivin 92/43/ETY 6 artiklassa säädetään erityisten suojelutoimien alueiden suojeluvaatimuksista. Direktiivin 92/43/ETY 4 artiklan 5 kappaleen nojalla näitä vaatimuksia sovelletaan myös yhteisön tärkeinä pitämiin alueisiin silloin kun niiden hyväksyminen tapahtuu direktiivin 4 artiklan 2 kohdassa tarkoitetu menettelyllä ja perustuu yhteisön tärkeinä pitämiksi alueiksi ehdotettujen alueiden luetteloon. Tällä hetkellä erityisten suojelutoimien alueita ei ole vielä nimetty eikä yhteisön tärkeänä pitämien alueiden luetteloa ole vielä hyväksytty. Yhteisön tärkeänä pitämiksi alueiksi ehdotettujen alueiden osalta, varsinkin kun ottaa huomioon ensisijaiset luontotyypit ja eliölajit, jäsenvaltioilla on tietty velvollisuus toimia tavalla, joka ei vaaranna direktiivin tavoitteiden saavuttamista. Ilman yhteisön laatimaa alueluetteloakin jäsenvaltioita kehotetaan ainakin pidättymään kaikista toimista, jotka voivat vaurioittaa kyseistä aluetta. Basso Garda IT3210018 ei sisällä ensisijaisia luontotyyppejä eikä eläinlajeja. Parlamentin jäsenen antamien tietojen perusteella ei voida kuitenkaan todeta, että direktiivin 92/43/ETY säännöksiä olisi kyseisessä tapauksessa rikottu, eikä valitukselle ole riittäviä perusteita yhteisön oikeuden soveltamisen suhteen. Parlamentin jäsenen mainitsemat tiehankkeet (eli moottoritie SS 450 nykyisen moottoritien SS 11 Cavalcasellen risteyksestä Peschiera del Gardan ohikulkutien itäiseen osaan, osuus, joka yhdistää Rovizzan kylän saman ohikulkutien läntiseen osaan sekä Gardalandin ja A4-moottoritien yhdistäminen nopealla nelikaistaisella tiellä) voivat kuulua yhteisön ympäristövaikutusten arviointia koskevan lainsäädännön piiriin tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY(3) muuttamisesta 3 päivänä maaliskuuta 1997 annetun neuvoston direktiivin 97/11/EY nojalla. Komissio ei ole tietoinen parlamentin jäsenen kuvaamasta tilanteesta, mutta ryhtyy tarvittaviin toimiin hankkiakseen tilanteesta yksityiskohtaista tietoa ja varmistaakseen, että yhteisön oikeutta noudatetaan. Komissio haluaa korostaa, että jäsenvaltioiden velvollisuus on varmistaa, ettei ympäristövaikutusten arviointia koskevan yhteisön lainsäädännön tavoitteita kierretä hankkeita puolittamalla. Hankkeiden kumulatiivinen vaikutus on otettava huomioon, kun niillä on yhdessä merkittävä vaikutus ympäristöön. (1) EYVL C 136 E, 8.5.2001, s. 68. (2) EYVL L 206, 22.7.1992. (3) EYVL L 73, 14.3.1997.